Wojerecy (AK/SN). Po wosom měsacach twarskeho časa wotewru přichodnu wutoru we Wojerowskim jězorinowym klinikumje nowu paliatiwnu staciju. Změja tam šěsć stwow stajnje za jednoho pacienta. „Organizatorisce je wulke wužadanje, jich zastarać. Terapijowy plan a dnjowy wotběh chcemy indiwidualnje zestajeć a na potrěbnosće a přeća kóždeho jednotliwca wusměrić“, podšmórny wčera fachowa lěkarka za nutřkownu medicinu a šeflěkarka za geriatriju a paliatiwnu medicinu w jězorinowym klinikumje Michaela Stöckel. Wona je nowinarjam swój nowy wotrjad předstajiła.
Klóšterska pjekarnja w Pančicach-Kukowje přisłuša dźěłarni za zbrašenych swj. Michała. Rady tam wobydlerjo ze wsy kaž tež z wokoliny wšědnje čerstwe pječwo kupuja.
Pančicy-Kukow (SN/mwe). Wot lěta 2016 je na Budyskej dróze w Kamjencu mały pjekarski wobchod klóštra Marijineje hwězdy zaměstnjeny. Wot wutory do pjatka wot 6 do 13.30 hodź. a sobotu wot 7.30 do 9 hodź. předawaja tam čerstwe pječwo z Pančičanskeje klóšterskeje pjekarnje. Ta je wotnožka dźěłarnje za zbrašenych swj. Michała, kotruž Karin Cyžowa nawjeduje.
Mjeztym wobsteji Kamjenski wobchod dwě lěće. Při wotewrjenju předawanišća chcychu tam zamołwići z klóštra jenož „probowy přechod“ zarjadować. Dokelž pak su Kamjenčenjo pječwowe předawanišćo tak derje přiwzali, a dokelž jim a druhim chlěb a całty, tykanc, wosušk a poprjančki z klóšterskeje pjekarnje tak derje słodźa, nochcychu wobchod na žadyn pad zawrěć. „Je wažne, zo so jako klóšter a dźěłarnja za zbrašenych zjawnosći prezentujemy. Chcemy pokazać, kotre dźěła móža tež zbrašeni na dobro druhich dosć wušiknje wukonjeć, štož jim wjeselo wobradźa“, Karin Cyžowa podšmórnje.
Kamjenc (SN/mwe). Kamjenske Černobylske towarstwo hižo lěta prózdninske přebywanje dźěći z běłoruskeho Budy Košeljowa organizuje. Tak dožiwichu holcy a hólcy wottam tež we Wotrowje a wokolinje w swójbach rjane prózdniny. Jedyn z hłownych organizatorow tajkich přebytkow bě Hubert Kokla z Pančic-Kukowa. Dźakowano jeho iniciatiwje běchu dźěći wuběrnje zastarane, móžachu so na wulětach a njezapomnitych dožiwjenjach ćělnje kaž tež dušinje wočerstwić.
Zo bychu potrěbnym z Budy Košeljowa kaž tohorunja na diabetes schorjenym dźěćom tež přichodnje pomhać móhli, prosy Černobylske towarstwo wo podpěru. „Mamy wulku starosć. Njetrjebamy nowe mocy jeno za njeposrědnje hladanje dźěći, ale runje tak za swoje organizatoriske a zarjadniske skutkowanje“, towarstwo namołwja. To rěka, zo pyta dalšich čestnohamtskich pomocnikow. Rady móža to tež šulske rjadownje być, kotrež sej hrajkanje z hóstnymi dźěćimi, pućowanje z nimi abo sportowanje jako projekt předewzaja?
Jaseńca (RL/SN). Zhromadnosć mjez Serbami a hudźba stej młodostnu Judith Pjetašec z Pančic-Kukowa runje tak kaž wjace hač sto dalšich ludźi na spěwny wječork sobotu, 8. decembra, do Jaseńcy wabiłoj. Skupina PoŠtyrjoch bě mjeztym wosme lěto pospochi na beneficny koncert do bróžnje Floriana Rynča přeprosyła. Tónraz je hosćićel, kiž so wo wšu logistiku stara, zdobom sam jako hudźbnik w programje sobu skutkował, a to z dujerskej kapału Tuten und Blasen.
Zběrali su na koncerće za projekt biskopa Clemensa Pickela w ruskim Saratowje. Tam hižo wot 1990tych lět swójby mjez druhim z tym podpěruja, zo jim kruwu jako žiwjenski zakład přewostajeja. Moderator Jan Rjeda rozłoži, zo płaći jedna něhdźe 500 eurow. Wunošk wječora wučinja tysac eurow – takrjec dwě kruwje za swójbje w Ruskej.
szl_Latn szl_Latn szl_Latn ces_Latn szl_Latn pol_Latn szl_Latn szl_Latn